ทุ่ม5ล้านตั้งวิทยาลัยโต๊ะอิหม่าม
กรุงเทพฯ-31 มี.ค.48นางจิราพร บุนนาค รองเลขาธิการสำนักงานสภาความมั่นคงแห่งชาติ ซึ่งรับผิดชอบแผนงานงานเสริมสร้างพลังวัฒนธรรม เพื่อแก้ไขปัญหาการใช้ความรุนแรงในจังหวัดชายแดนภาคใต้ เปิดเผยว่า จากการปรึกษาหารือกับชาวบ้าน ผู้นำศาสนา โต๊ะครู โต๊ะอิหม่าม ตามมัสยิดต่างๆ ใน 3 จังหวัดชายแดนภาคใต้กว่า 1 ปี ได้ข้อสรุปจากคนในพื้นที่ว่าให้จัดตั้งวิทยาลัยโต๊ะอิหม่าม เพื่อเป็นแหล่งพัฒนาศักยภาพแลกเปลี่ยนเรียนรู้ของโต๊ะอิหม่าม เป็นศูนย์การเรียนรู้การบริหารจัดการมัสยิด ของคณะกรรมการมัสยิดให้เกิดประสิทธิภาพ เพื่อให้มัสยิดเป็นแหล่งบริการประชาชน เป็นศูนย์กลางรวมกลุ่มชาวบ้านดำเนินกิจกรรมสาธารณะ หรือสร้างอาชีพให้แก่กลุ่มสตรีและเยาวชน โดยวิทยาลัยโต๊ะอิหม่ามนี้ ถือเป็นแห่งแรกและแห่งเดียวในประเทศ ขณะนี้อยู่ระหว่างจัดทำหลักสูตรและจัดหาสถานที่ คาดว่าจะเปิดได้เร็ว ๆ นี้ นางจิราพร เปิดเผยว่า ในเบื้องต้นได้จัดสรรงบประมาณด้านการบริหารจัดการศึกษาไว้แล้ว 5000000 บาท ส่วนสถานที่ตั้ง อยู่ระหว่างประสานงานกับกระทรวงมหาดไทย เพื่อขอใช้พื้นที่ที่มีอยู่เดิม คือ ที่ทำการศูนย์อำนวยการบริหารจังหวัดชายแดนภาคใต้ หรืออาจใช้สถานที่ของศูนย์ดำรงธรรม วิทยาลัยโต๊ะอิหม่าม จะไม่ใช่สถาบันการศึกษาในระดับปริญญาของบุคคลทั่วไป แต่จะเป็นแหล่งการศึกษา ค้นคว้าข้อมูลฝึกอบรมเฉพาะผู้ที่เป็นโต๊ะอิหม่าม ซึ่งถือเป็นบุคคลสำคัญของมัสยิดกว่า 1600 แห่ง ในพื้นที่ชายแดนภาคใต้ ซึ่งเท่ากับมีโต๊ะอิหม่ามกว่า 1600 คน อยู่ในพื้นที่นี้ นางจิราพร กล่าว 
กรุงเทพฯ-31 มี.ค.48 นางจิราพร บุนนาค รองเลขาธิการสำนักงานสภาความมั่นคงแห่งชาติ ซึ่งรับผิดชอบแผนงานงานเสริมสร้างพลังวัฒนธรรม เพื่อแก้ไขปัญหาการใช้ความรุนแรงในจังหวัดชายแดนภาคใต้ เปิดเผยว่า